**Házi szennyvízcsatorna-építési javaslat**

***Segítség a tervezett szennyvízcsatorna-hálózatra csatlakozó ingatlanok tulajdonosainak***

Az ingatlan határán belül a lakóház (igény esetén melléképület: mosókonyha, nyári konyha, stb.) háztartási szennyvizét a kivitelező által a telekhatáron belül kb. 1 méterre elhelyezendő tisztító aknáig az ingatlan tulajdonosának (használójának) kell majd elvezetnie.

A tisztítóakna helyének kijelölését a kivitelezés fázisában a kivitelező szakemberei egyeztetik majd a tulajdonossal, a kért és szabályosan elhelyezhető akna pozícióját a helyszínrajzi vázlaton írásban (a tulajdonos által is aláírással megerősítve) rögzítik majd. A bekötővezeték építése csak ezt követően történik meg!

Azon ingatlanok, amelyek utcasarokra esnek, és mindkét utcában lesz közterületi csatorna, bármely ágra kérhetik a csatlakoztatásukat. A települési hálózat terve a Telki Polgármesteri Hivatalban kifüggesztésre kerül, megtekinthető lesz. Ezen a tervező bejelöli az általa javasolt ingatlan-csatlakozást, amelytől jelen tájékoztatóban megfogalmazottak figyelembevételével a tulajdonos eltérhet.

A házi szennyvízelvezető csatorna építése nem engedélyköteles, de javasolt az alábbi védőtávolságok betartása (minimum): épülettől: 1,0 m; vízvezetéktől: 1,0 m; gázvezetéktől: 1,0 m; földkábeltől: 0,8 m.

A házi szennyvízcsatornát minimálisan 1% (1 cm lejtés 1 m-en), maximálisan 10% (10 cm lejtés 1 m-en) egyenletes lejtéssel, a legkevesebb iránytörés beiktatásával kell megépíteni. A lejtésnek végig azonosnak kell lennie a dugulás megelőzése érdekében! Amennyiben iránytörés szükséges, úgy a 90 fokos iránytörést célszerű 2 darab 45 fokos idommal megoldani a későbbi könnyebb karbantartás érdekében (nagyobb íven a tisztítóspirál áthatoló-képessége jobb).

A bekötővezeték javasolt csőátmérője 110 mm, anyagát tekintve KG-PVC (narancssárga színű) szennyvízcsőből megépíteni. Csatlakozásai vízzáró kötéssel (gumigyűrűs) készüljenek: nem csak a szennyvíz talajba való kijutása megakadályozására, hanem a talajvíz csatornahálózatba való nemkívánatos bevezetése miatt is. Ugyancsak tilos az esővizet a szennyvízcsatornába vezetni! Ez utóbbit ellenőrizni fogják és szigorúan büntetik!

A házi csatorna javasolt minimális földtakarása a felületi terhelés miatt (minimum): gépkocsi bejáróban 1,2 m; egyéb területen 0,8 m. Ezen földtakarási értékek szükség esetén és egyedi esetekben műszaki védelem (hőszigetelés, védőcső, védőbeton) alkalmazása mellett csökkenthetők.

A házi csatorna kiépítésénél célszerű az épület azon pontjától indulni, ahol a lakóház belső lefolyó csöve átvezetésre került az épület külső falán (kitörési pont). A kitörési pont és a kivitelező által elhelyezett házi tisztítóakna között célszerű a legrövidebb úton lefektetni a házi csatornát.

Amennyiben az ingatlan szennyvízcsatornára rákötendő lakószintje vagy pinceszintje a gerinccsatornán található (rákötéstől jobbra és balra lévő szomszédos) akna fedőlapja szintjénél mélyebben van, az ingatlan bekötőcsatornájára a szennyvíz visszaáramlását meggátló gyári szerelvényt (torló csappantyút) célszerű - karbantartása miatt hozzáférhető módon - beépíteni. Az 58/2013. (II.27.) számú kormányrendelet 85.§ (2) szerint: „A gravitációs rendszerű szennyvíz-törzshálózat üzemeltetője az ingatlan előtt húzódó szennyvíz-törzshálózat fedőlap-szintje feletti szifonszinttel rendelkező lefolyókba jutó szennyvíz károkozás nélküli elvezetését biztosítja. A fedőlap-szint alatti szifonszinttel rendelkező lefolyók esetén a felhasználó az ingatlan elöntés elleni védelmét visszaáramlás elleni műszaki védelem beépítésével biztosítja.”

A közcsatorna részét képező, a kivitelező által épített házi tisztítóaknába az ingatlanról a házi csatornát bekötni a tisztítóaknán gyárilag kialakított tokos csonkon keresztül kell. Amennyiben az épület felől érkező és a gyári csonk között jelentős szintkülönbség mutatkozik (amelyet a legnagyobb lejtéssel sem lehet megoldani), két darab 45 fokos idommal, valamint a közéépített csőszakasszal rövidtávon egy nagyobb lejtés beépíthető közvetlenül a tisztítóakna elé.

A 110 mm-es házi szennyvízcsatornára a későbbi karbantartást lehetővé tevő tisztítónyílásokat célszerű beépíteni. Ezek javasolt helyei: az épületből való kilépést követően az iránytörésekben, egyenes szakaszon legalább 10 méterenként. A tisztítónyílás legegyszerűbb módja egy szárával felfelé állított 110 mm-es T-idom beépítése, amelyet a felszínig meghosszabbítunk. Itt úgy kell a csövet elvágni, hogy összetétel után a csövön lévő gyári tok a kiépítés helyétől (zöldterület vagy térbeton) függően a terepbe simuljon vagy kiemelkedjen belőle. A szagmentes és vízzáró lezárás gyári dugóval biztosítandó. Amennyiben járófelületbe esik a tisztítónyílás, célszerű kis átmérőjű (300 mm, a kereskedelemben kapható) öntöttvas vagy műanyag fedőlappal védeni a felszín alatt 5 cm-re végződő, az előzőekben vázolt kiépítésű csonkot. A derékszögű irányváltoztatás két 45 fokos idoma közé célszerű a T-idomot beépíteni. Az így kialakított tisztítónyílásból mindkét irányban elvégezhető a tisztítás.

TILOS a meglévő szennyvíztároló (derítő) túlfolyóját a tisztítóaknába csatlakoztatni, ezáltal a tisztíthatatlan minőségű szennyvízzel terhelni a megépült csatornát, és ezen keresztül a szennyvíztisztító telepet! A meglévő szennyvíztároló előtt a becsatlakozó vezetéket - az utcai gyűjtőhálózat üzembe helyezését követően - szét kell vágni, és a megépülő tisztító aknáig új szakaszt kell kiépíteni, hogy a friss szennyvíz mielőbb az utcai gyűjtőcsatornába jusson. Ez a megoldás ott jöhet szóba, ahol a szennyvíztároló most is az utca felőli telekhatár mellett, az előkertben van megépítve. Az épületek mögötti, „hátsó” elhelyezésű tárolóknál az épületből kilépő vezetéket át kell „fordítani” az utca felé, és a tisztítóaknáig új szakaszt kell építeni.

Az üzemeltető (vízmű) a fent leírtak szabályos végrehajtását a fogyasztói szerződés aláírását megelőző időszakban helyszíni szemlén ellenőrizni fogja, és csak a szabályosan megépített, valamint becsatlakoztatott házi csatorna esetén köt szerződést az ingatlan szennyvízelvezetésére.

A csatlakoztatást csak a csatornahálózat üzembe helyezését követően, az önkormányzat engedélyével lehet elvégezni! Erről a Polgármesteri Hivatal a rendszer próbaüzemének megkezdésekor fogja a lakosságot kiértesíteni.